CELEX: 32019D0642
Language: el
Date: 2019-04-13 00:00:00
Title: Απόφαση (ΕΕ) 2019/642 του Συμβουλίου, της 13ης Απριλίου 2019, για την τροποποίηση της απόφασης (ΕΕ) 2019/274 για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (Κείμενο που παρουσιάζει ενδιαφέρον για τον ΕΟΧ)

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 110/1
               
            
         ΑΠΟΦΑΣΗ (ΕΕ) 2019/642 ΤΟΥ ΣΥΜΒΟΥΛΙΟΥ
         της 13ης Απριλίου 2019
         για την τροποποίηση της απόφασης (ΕΕ) 2019/274 για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
         (Κείμενο που παρουσιάζει ενδιαφέρον για τον ΕΟΧ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 50,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας («Ευρατόμ») σύμφωνα με το άρθρο 50 της Συνθήκης για την Ευρωπαϊκή Ένωση («ΣΕΕ»), το οποίο εφαρμόζεται στην Ευρατόμ δυνάμει του άρθρου 106α της Συνθήκης για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (2)
                  
                  
                     Σύμφωνα με το άρθρο 50 της ΣΕΕ, η Ευρωπαϊκή Ένωση προέβη σε διαπραγματεύσεις με το Ηνωμένο Βασίλειο για τη σύναψη συμφωνίας που καθορίζει τις λεπτομερείς ρυθμίσεις για την αποχώρησή του, λαμβάνοντας υπόψη το πλαίσιο των μελλοντικών του σχέσεων με την Ένωση («συμφωνία αποχώρησης»).
                  
               
                     (3)
                  
                  
                     Στις 11 Ιανουαρίου 2019 το Συμβούλιο εξέδωσε την απόφαση (ΕΕ) 2019/274 (1) για την υπογραφή της συμφωνίας αποχώρησης (2).
                  
               
                     (4)
                  
                  
                     Στις 21 Μαρτίου 2019 το Ευρωπαϊκό Συμβούλιο ενέκρινε το έγγραφο σχετικά με τη συμφωνία για την αποχώρηση του Ηνωμένου Βασιλείου και την κοινή δήλωση η οποία συμπληρώνει την πολιτική διακήρυξη, που συμφώνησαν η πρωθυπουργός κ. May και ο πρόεδρος της Ευρωπαϊκής Επιτροπής κ. Juncker στις 11 Μαρτίου 2019.
                  
               
                     (5)
                  
                  
                     Με την απόφαση (ΕΕ) 2019/476 (3), το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφάσισε την παράταση της προθεσμίας δυνάμει του άρθρου 50 παράγραφος 3 της ΣΕΕ έως τις 22 Μαΐου 2019, εάν η Βουλή των Κοινοτήτων ενέκρινε τη συμφωνία αποχώρησης έως τις 29 Μαρτίου 2019 ή, σε αντίθετη περίπτωση, έως τις 12 Απριλίου 2019. Η Βουλή των Κοινοτήτων δεν ενέκρινε τη συμφωνία αποχώρησης έως τις 29 Μαρτίου 2019.
                  
               
                     (6)
                  
                  
                     Στις 5 Απριλίου 2019 το Ηνωμένο Βασίλειο υπέβαλε στο Ευρωπαϊκό Συμβούλιο νέο αίτημα παράτασης της προθεσμίας που προβλέπεται στο άρθρο 50 παράγραφος 3 της ΣΕΕ. Στις 11 Απριλίου 2019, με την απόφαση (ΕΕ) 2019/584 (4), το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφάσισε την παράταση της εν λόγω προθεσμίας έως τις 31 Οκτωβρίου 2019. Το Ευρωπαϊκό Συμβούλιο υπενθύμισε ότι, δυνάμει του άρθρου 50 παράγραφος 3 της ΣΕΕ, η συμφωνία αποχώρησης μπορεί να αρχίσει να ισχύει νωρίτερα, εφόσον τα μέρη ολοκληρώσουν τις αντίστοιχες διαδικασίες επικύρωσης πριν από τις 31 Οκτωβρίου 2019. Ως εκ τούτου, η αποχώρηση θα πρέπει να πραγματοποιηθεί την πρώτη ημέρα του μήνα που ακολουθεί την ολοκλήρωση των διαδικασιών επικύρωσης ή την 1η Νοεμβρίου 2019, ανάλογα με το ποια ημερομηνία είναι προγενέστερη. Περαιτέρω, όπως αναφέρεται στο άρθρο 2 δεύτερο εδάφιο της εν λόγω απόφασης, η απόφαση παύει να ισχύει στις 31 Μαΐου 2019 σε περίπτωση που το Ηνωμένο Βασίλειο δεν διενεργήσει εκλογές για το Ευρωπαϊκό Κοινοβούλιο σύμφωνα με το εφαρμοστέο δίκαιο της Ένωσης και δεν έχει επικυρώσει τη συμφωνία για την αποχώρηση έως τις 22 Μαΐου 2019.
                  
               
                     (7)
                  
                  
                     Συνεπώς, ήταν αναγκαία η προσαρμογή της ημερομηνίας έναρξης ισχύος της συμφωνίας αποχώρησης ώστε να αντικατοπτρίζεται η προθεσμία του άρθρου 50 παράγραφος 3 της ΣΕΕ, όπως αυτή παρατάθηκε από το Ευρωπαϊκό Συμβούλιο σε συμφωνία με το Ηνωμένο Βασίλειο.
                  
               
                     (8)
                  
                  
                     Στις 11 Απριλίου 2019, σε συμφωνία με το Ηνωμένο Βασίλειο, η συμφωνία αποχώρησης προσαρμόστηκε σε τρία σημεία ως εξής:
                     
                                 —
                              
                              
                                 στην τελευταία αιτιολογική σκέψη, οι λέξεις «μετά τις 29 Μαρτίου 2019» αντικαταστάθηκαν από τις λέξεις «από την ημερομηνία έναρξης ισχύος της παρούσας συμφωνίας»·
                              
                           
                                 —
                              
                              
                                 στο άρθρο 185, το πρώτο εδάφιο αντικαταστάθηκε από το ακόλουθο κείμενο:
                                 
                                    «Η παρούσα συμφωνία αρχίζει να ισχύει κατά την ημερομηνία μεταξύ των ακολούθων που θα επέλθει πρώτη:
                                    
                                                α)
                                             
                                             
                                                την ημέρα που ακολουθεί τη λήξη της προθεσμίας που προβλέπεται στο άρθρο 50 παράγραφος 3 της ΣΕΕ, όπως αυτή έχει παραταθεί από το Ευρωπαϊκό Συμβούλιο σε συμφωνία με το Ηνωμένο Βασίλειο, υπό τον όρο ότι ο θεματοφύλακας της παρούσας συμφωνίας έχει λάβει, πριν από την εν λόγω ημερομηνία, τις γραπτές κοινοποιήσεις από την Ένωση και το Ηνωμένο Βασίλειο ως προς την ολοκλήρωση των αναγκαίων εσωτερικών διαδικασιών·
                                             
                                          
                                                β)
                                             
                                             
                                                την πρώτη ημέρα του μήνα που ακολουθεί την παραλαβή από τον θεματοφύλακα της τελευταίας εκ των γραπτών κοινοποιήσεων του στοιχείου α).
                                             
                                          Εάν, πριν από τη λήξη της προθεσμίας που προβλέπεται στο άρθρο 50 παράγραφος 3 της ΣΕΕ, όπως αυτή έχει παραταθεί από το Ευρωπαϊκό Συμβούλιο σε συμφωνία με το Ηνωμένο Βασίλειο, ο θεματοφύλακας της παρούσας συμφωνίας δεν λάβει τις γραπτές κοινοποιήσεις του στοιχείου α), η παρούσα συμφωνία δεν τίθεται σε ισχύ.»·
                                 
                              
                           
                                 —
                              
                              
                                 στο άρθρο 2 του πρωτοκόλλου σχετικά με το Γιβραλτάρ, η ημερομηνία 30 Μαρτίου 2019 αντικαταστάθηκε από το κείμενο «την ημερομηνία έναρξης ισχύος της συμφωνίας αποχώρησης».
                              
                           
               
                     (9)
                  
                  
                     Συνεπώς, η απόφαση (ΕΕ) 2019/274 θα πρέπει να τροποποιηθεί ανάλογα.
                  
               
                     (10)
                  
                  
                     Όπως προβλέπεται στο άρθρο 50 παράγραφος 4 της ΣΕΕ, το Ηνωμένο Βασίλειο δεν συμμετείχε στις συζητήσεις του Συμβουλίου σχετικά μ' αυτή την απόφαση ούτε στην έκδοσή της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 1 της απόφασης (ΕΕ) 2019/274 αντικαθίσταται από το ακόλουθο κείμενο:
            
               
                  «Άρθρο 1
                  Παρέχεται εξουσιοδότηση για την υπογραφή, εξ ονόματος της Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, όπως έχει προσαρμοστεί, με την επιφύλαξη της σύναψης της εν λόγω συμφωνίας.
                  Το κείμενο της συμφωνίας, όπως έχει προσαρμοστεί, επισυνάπτεται στην παρούσα απόφαση (*1).
               
            
         
         
            Άρθρο 2
            Το κείμενο της συμφωνίας που επισυνάπτεται στην απόφαση (ΕΕ) 2019/274 αντικαθίσταται από το κείμενο της προσαρμοσμένης συμφωνίας που επισυνάπτεται στην παρούσα απόφαση (5).
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 13 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 47 I της 19.2.2019, σ. 1).
         
            (2)  Το κείμενο της συμφωνίας αποχώρησης που επισυνάπτεται στην απόφαση (ΕΕ) 2019/274 δημοσιεύθηκε στην ΕΕ C 66 I της 19.2.2019, σ. 1.
         
         
            (3)  Απόφαση (ΕΕ) 2019/476 του Ευρωπαϊκού Συμβουλίου σε συμφωνία με το Ηνωμένο Βασίλειο, της 22ας Μαρτίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 80 I της 22.3.2019, σ. 1).
         
            (4)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (5)  ΕΕ C 144 I της 25.4.2019, σ. 1.